User:Saqibnezami

عرصہ دراز سے چئے درگاہ بستی میں خاندان اشرفی آباد

ہے۔ اسی خاندان اشرفی کے معروف بزرگ ،کہنہ مشق مدرس ،سماجی رہنما،سیاسی مدبر،تالئ قرآن،  قاری خوش لحان حضرت حافظ و قاری غلام محمد اشرفی( شہید بہار) علیہ الرحمة کے گلشن حیات میں نوید بہار آیا ۔یعنی۱۹۲۵۵ کو خانوادہ اشرفی میں ایک غلام اشرفی کی آمد ہوئی والد بزرگوار نے فرط عقیدت سے مغلوب ہوکر فرزند ارجمند کا نام شہید اعظم سیدنا امام حسین رضی اللہ عنہ سے منسوب کرتے  ہوئے شبیر احمد رکھا اور وصال کے بعد صدرالعلماء جیسے لقب سے ملقب ہوئے ۔

سلسلۂ نسب:  آپ کے والد کا نام حافظ غلام محمد اشرفی بن  مولانا قمر الدین بن مولوی صاحب علی بن مولانا برکت علی۔(آپ بلاشبہ ولی کامل تھے آپ آپنے آبا واجداد کے ہم راہ برائے تبلیغ دین متین اپنے وطن عزیز مکن پور سے گوالیار ہوتے ہوئے تقریبا تین سوسال قبل خطہ منہ کور میں قدم رنجہ فرمائے)

خاندانی حالات : حضور صدرالعلماء علیہ الرحمہ  ایک اعلی شریف اور بزرگ خاندان سے تعلق رکھتے تھے،آپ کے اسلاف میں ایسی خدا رسیدہ مبارک ہستیاں پیدا ہوئیں جنہوں نے  علوم دینیہ کو اپنا اوڑھنا بچھونا بناکر تبلیغ دین کا بیڑا اٹھا رکھا تھا وہ دور دراز علاقوں میں طویل مسافت طے کرکے اسلامی تعلیمات کو عام کرنے میں پوری جدوجہد کرتے  تھے،آپ کے پردادا مولوی برکت علی علیہ الرحمہ اپنے ہمراہیوں کے ساتھ تجارت میں مصروف رہنےکے باوجود دینی اشاعت میں ہمیشہ سرگرم عمل رہے، کتنے ایسے ناخوادہ قرایات اور قصبات ہیں جہاں آپ کی آمد و رفت کی وجہ سے علوم  دین کی فہم پیدا ہوگئی۔ آپ کے دادا مولانا قمر الدین علیہ الرحمہ ایک صوفی مزاج خاکسار بزرگ تھے آپ دنیا داری سے بیزار اور عبادات و ریاضت میں  ہمہ تن مصرف رہتے ان تمام صفات کے باجود اشاعت دین کا جذبہ انہیں اپنے مضافاتی علاقے سے بھی باہر لےجایا کرتا حضور صدرالعلماء علیہ الرحمہ کے والد بزرگوار حافظ غلام محمد اشرفی  (شہید بہار )علیہ الرحمہ نے اپنی پوری زندگی درس و تدریس کے لیے وقف کردی تھی ۔آپ کی تعلیم کا منہج بالکل اسلاف کے نقش قدم پر تھا۔ اپنے بیگانے کا حتٰی کہ مسلم غیرمسلم میں بھی کوئی امتیاز نہیں رکھتے تھے، تعلیم کے معاملہ میں سب کے ساتھ یکساں سلوک کرتے تھے۔

آج بھی ان کے شاگردوں  میں ایک بڑی تعداد غیرمسلموں کی  ہے۔آپ صرف حافظ ہی نہیں بلکہ کئی علوم و فنون  کے جامع تھے۔ فن امامت  اورعدالتی معاملات میں آپ کوکامل  دسترس حاصل تھا نیز دوسرے عصری علوم  میں بھی بڑی حدتک مہارت رکھتے تھے۔

شہید بہار علیہ الرحمہ نے اپنے مولد(جوہرگنج چئے درگاہ) اور اس کے مضافات میں دین متین کی ترویج واشاعت اور عوام الناس کی خوابیدہ صلاحیتوں کو اجاگر کرنے،  انہیں عمدہ ترین زیور علوم و فنون سے آراستہ و پیراستہ کرنے کے لیے کلیدی کردار کیا اور حسب ضرورت مختلف ناخواندہ اور مجہول علاقوں میں مساجد، مکاتب و مدارس کی تعمیر اقدامی عمل کی ایک کڑی تھے۔

آپ حضور محدث اعظم ہند کچھوچھوی علیہ الرحمۃ کے چہیتے مرید تھے ،تادم حیات بزرگان دین سے اکتساب فیض فرماتے رہے۔ یہی وجہ تھی کہ نہ صرف اپنے گھرانے ،متعلقین، رفقاء و تلامذہ کی کثیر تعداد کو سلسلۂ اشرفیہ سے وابستہ کرایا بلکہ خاندان کے دوسرے افراد  کی طرح خلف اکبر مولانا شبیر احمد اشرفی علیہ الرحمۃ کو علوم دینیہ سے آراستہ و پیراستہ فرماکر حضور محدث اعظم ہند کے دامن کرم سے وابستہ کرایا ۱۹۸۱ء میں شہر پٹنہ سے واپسی کے موقع پر شہر بہار میں فرقہ وارانہ فساد کی نذر ہو کر جام شہادت نوش فرمایا۔

انالله و انا الیہ راجعون ۔

الغرض آپ کے اسلاف میں ایک سے بڑھ کر ایک یکتائے روزگار،مقتدائے ملت،امام وقت،علوم و فنون کے ماہرین، محدثین، مفسرین، متکلمین،مدرسین ،مفکریں،مجاہدین، فقہائے عصر،مفتیان شرع متین، و شعرائے زمن گزرے ہیں۔

ان تمام خصائص و اوصاف کے بعد بھی اس خاندان کو گمنامی کی زندگی پسند آئی ۔ شہرت و ناموری سے ہمیشہ دور رہ کر اپنی ایک الگ شناخت قائم رکھا۔

بچپن: غیر معمولی اشخاص اپنے بچپن ہی سے اپنی حرکات و سکنات اور نشو و نما میں ممتاز ہوتے ہیں ،ان کے ایک ایک خط و خال میں کشش ہوتی ہے ۔ ان کے ناصیہ اقبال سے مستقبل کا نور خود بخود چمک چمک کر نتیجہ کا پتہ دیتا ہے۔ حضور صدرالعلماءعلیہ الرحمہ بھی اسی قسم کے لوگوں میں تھے، حضور صدرالعلماء علیہ الرحمہ کا عہد طفلی بڑا پاکیزہ تھا،  آپ اپنے ہم عمر بچوں سے فطرتا بہت مختلف تھے، بچپن ہی سے آپ سادگی پسند اور سلیم الطبع ہونے کی وجہ سے بڑے رحم دل اور ملنسار واقع ہوئےتھے،  کچھ علمی و ادبی ماحول کا اثر اور کچھ قدرتی طور پر آپ کے اطوار و عادات بچپن ہی سے مختلف تھے جو روشن مستقبل کی نشاندہی کررہےتھے۔آپ کے ہم عصروں کا کہنا ہےکہ ہم نے کبھی آپ کو فضول کھیل کود میں مصروف نہیں دیکھا، آپ کا ٹھکانا کوئی کھیل کا میدان نہیں تھا، آپ ہمیشہ بزرگوں کے حلقے یا اساتذہ کی خدمت میں پائے جاتے، عہد طفلی سے ہی آپ صبر وتحمل کے پیکر عظیم  تھے ۔ اس ضمن میں ایک واقعہ منقول ہے صدرالعلماء علیہ الرحمہ اس واقعے کو خود بھی بیان کیا کرتےتھے: ”میں جب دور طالب علمی میں تھا گھر کی مالی حالات بہت کشیدہ تھی۔ میں مدرسے سے ملنے والی خوراکی پرگزر بسر کیا کرتاتھا؛  لیکن کبھی اپنی غریبی دوسرے پر عیاں نہیں ہونے دیتا،  مدرسے کے تمام طلبا  اپنے اخراجات کے لیے خط لکھا کرتے تھے لیکن مجھےاپنے گھر کی حالات کا بخوبی علم تھا اس لیے مجھے اس کی ضرورت نہیں پڑتی تھی لیکن اس بات کو میرے ایک حساس و کرم فرما استاذ حضور باقر ملت مولانا باقر علی خان اشرفی علیہ الرحمہ  نےمحسوس کرلیا،  آپ نے مجھے اپنی  آرام گاہ میں طلب فرمایا ۔ جب میں آپ کی خدمت میں حاضر ہوا تو آپ نے مجھے شفقت کی نگاہ سے دیکھتے ہوئے فرمایا میں نے کبھی تمہیں خط لکھتے نہیں دیکھا؛ کیوں تمہاری ضروریات نہیں ہیں یا تم اپنے والدین سے خفا ہو،  میں چاہتا ہوں کہ تم میرے سامنے ایک خط لکھو ۔۔ میں نے کاپی اور قلم لیا اورفرش پہ  بیٹھ کر ایک خط تحریر کیا؛ جس میں میں نے والدین کی طبیعت پرسی کے ساتھ ساتھ کچھ رقم کا مطالبہ بھی کیا ساتھ ہی خط کے اخیر میں ایک جملہ تحریر کیا (ہمارے سارے مطالبات نستا میں ہے) نستا یہ جوہرگنج چئے درگاہ کے باشندوں کی خود ساختہ زبان ہے جس کا معنی جھوٹ کے ہیں۔حضور باقر ملت علیہ الرحمہ نے میری تحریر کو بغور پڑھا اور اس جملہ پرآکر مجھ سے پوچھ لیا  شبیر اس لفظ کا معنی کیا ہے میں خاموش رہا لیکن میری آنکھوں نے بڑھ کر جواب دے دیا، حضور باقر ملت علیہ الرحمہ کو اب کچھ اور بتانے کی ضرورت نہ تھی آپ نے مجھے گلے سے لگا لیا اور کہا شبیر آج سے تم میرے بیٹے ہو۔“

تعلیم وتربیت : تقریبا پانچ سال کی عمر میں والد بزرگوار نے ناظرہ خوانی کرائی ناظرہ خوانی کے بعد عربی و فارسی کی ابتدائی تعلیم کے لیے والد بزرگوار نے اپنی درس گاہ ”مدرسہ عزیزالعلوم جوہرگنج " جو شاہ عبد العزیز محدث دہلوی علیہ الرحمہ کے نام سے موسوم ہے منتخب فرمایا ۔ یہاں حضور صدرالعلماء نے گلستاں و بوستاں سعدی، مثنوی مولانا روم اور رباعی عمر خیام کے علاوہ عربی کی چند ابتدائی کتابیں اپنے والد صاحب سے پڑھیں پھر والد بزرگوار  (حضرت غلام محمد شہید بہار)نے اعلی تعلیم کی خاطر  اپنے ہم عصر مشفق دوست،عزیز القدر ساتھی پیر طریقت حضرت مولانا مفتی محمد عبد الرسول باقر  ملت باقر علی خان اشرفی علیہ الرحمہ کے سپرد کرتے ہوئے کہا:

”سپردم به تو مايه خويش راتو داني حساب کم و بيش را“

یعنی والد بزرگوار (شہید بہار )نے ایک کامل آفتاب کی خدمت میں ایک ایسا باکمال آئینہ پیش کردیا،جس نے نہ صرف نور آفتاب کو سمیٹا؛ بلکہ اس کی تمام تر حرارتوں کو بھی اپنے اندر سمو لیا۔آپ نے یہاں ابتدائی طور سے تفسیر، فقہ اور حدیث کی تعلیم کے ساتھ ساتھ  مخصوص تربیت پائی آپ اپنی کم سنی کے باوجود آداب و اخلاق کی منزلیں طے کرلیں جہاں تک بڑی بڑی عمریں بھی نہیں پہنچتیں،رہن سہن ،نشست و برخاست اور گفتگو کے آداب و طریقے کم سنی کی حالت میں ہی  حاصل ہوئی ، آپ کا عام قاعدہ تھا کہ اس عمر میں بھی جب کسی بڑے سے بات کرتے خواہ وہ کسی مرتبہ ودرجہ کا آدمی کیوں نہ ہوتا احساس ادب سے نگاہیں نیچے جھکی ہوئی ہوتیں۔ سوالات کا جواب نہایت باوقار اور متین لہجہ میں دیتے ۔دوستوں اور ساتھیوں سے بھی گفتگو تہذیب و شائستگی کے حدود سے تجاوز نہ کرتی تھی۔آپ اپنی  محنت ،لگن اور شرافت و نجابت کی وجہ سے باقر ملت کے بہت عزیز تھے ۔ حضور باقر ملت جہاں جاتے ساتھ لےکر جاتے ہمیشہ اپنی قربت میں رکھتے چنانچہ جب حضور باقر ملت کسی وجہ سے مدرسہ عین العلوم گیا بہار سے مدرسہ فاروقیہ بنارس تشریف لائے تو عزیز شاگرد کو بھی ساتھ لے آئے،  کچھ عرصہ علمی دودھ پلا کر حضور شمس العلماء کی خدمت میں ڈال دیا اس طرح آپ اپنے وقت کے جید اساتذۂ کرام ، بزرگان دین کی درس گاہ میں شامل ہوتے ہوئے، اپنی تعلیم کی تکمیل مدرسہ اجمل العلوم سنبھل مرادآباد میں کی ۔ بشمول حضور شیر بیشئہ اہل سنت حضرت مولانا حشمت علی علیہ الرحمہ، مشاہیر علماء کرام اور اکابرین امت کے   ہاتھوں صدرالعلماءکے سر پر فضیلت کی دستار رکھی گئی ساتھ ہی عربی زبان میں مطبوعہ سند فضیلت پر علماے کرام بزرگان دین سے دست خط کرا کر ادارہ کی طرف سے تفویض  کی گئی۔

اسی موقع پر فارغین طلبا کے درمیان مدرسہ کی جانب سے منعقدہ مقابلہ جاتی تقریری پروگرام میں نہ صرف اول انعام کی مستحق قرار پائے  بلکہ بر سر منبر رونق افروز بزرگوں کی دعاؤں سے مستفیض ہوئے۔ یہی وجہ تھی کہ آپ کی تمام ترخوبیوں میں فی البدیہ اور فصیح و بلیغ خطابت نمایاں تھی ۔

مادر علمی ۔جن مدارس اسلامیہ میں حضور صدر العلما زیرتعلیم رہے ان میں مندرجہ ذیل مدارس کا تذکرہ خود صدرالعلماء بارہا فرماتےتھے

نام      ______________ مقام _________________

(۱)مدرسہ عزیز العلوم ________جوہرگنج ہزاری باغ

(۲)مدرسہ عین العلوم ________گیوال بگہ گیا

(۳)مدرسہ سبحانیہ ___________الہ اباد یوپی

(۴) مدرسہ حمیدیہ رضویہ  _______بنارس یوپی

(۵) مدرسہ فاروقیہ__________ بنارس یوپی

(۶) مدرسہ اجمل العلوم _______سنبھل مرادآباد ۔یوپی

اساتذۂ کرام ۔حضور اکرم صلی اللہ تعالی علیہ وسلم کا ارشاد ذیشان ہے:

”من زار عالماً فكأنّما زارني، ومن صافح عالماً فكأنّما صافحني، ومن جالس عالماً فكأنّما جالسني، ومن جالسني في الدنيا أجلسه الله معي يوم القيامة في الجنّة۔“

جس نے کسی عالم باعمل کو دیکھا گویا اس نے  میری زیارت کی اور جس نے کسی عالم سے مصافحہ  کیا گویا اس نے مجھ سے مصافحہ کیا،

حضور صدرالعلماء  کا ذہن وفکر درج بالا حدیث پاک کا رہین تھا یہی وجہ تھی کہ علماے ملت اسلامیہ کے تیئں  نہ صرف جذبہ عقیدت سے مغلوب رہتے بلکہ دور دراز کی مسافت طے فرما کر اس مدرسے میں داخلہ لیتے جس میں کسی بزرگ عالم کی درس گاہ لگتی ۔اس لیے  آپ کے تمام اساتذۂ کرام شب زندہ دار بزرگ ولی کامل مرد خدا ترس اور مست مئہ توحید و رسالت رہے۔

ان اساتذۂ کرام کی فہرست  مندرجہ ذیل ہے جن کا ذکر جمیل صدر العلماء علیہ الرحمہ کی زبانی اکثر ہوتا تھا۔

(۱) شیر بیشۂ اہل سنت حضرت علامہ مولانا محمد حشمت علی علیہ الرحمہ پیلی بھیت شریف

(۲) حضور مجاہد ملت حضرت علامہ مولانا حبیب الرحمن علیہ الرحمہ ،رئیس اڑیسہ ۔دھام نگر

(۳) حضور شمس العلما حضرت علامہ مفتی محمد نظام الدین حبیبی علیہ الرحمہ، الہ آباد یوپی

(۴) پیر طریقت حضرت علامہ مفتی محمد عبد الرسول باقر ملت قابر علی خان حبیبی علیہ الرحمہ

(۵) حضرت علامہ مفتی محمد خادم رسول علیہ الرحمہ اورنگ آباد بہار

(۶) حضرت علامہ مفتی محمد تجمل الہدی قادری علیہ الرحمہ۔ بیت الانوار گیا بہار

(۷) حضرت مولانا خیل الدین علیہ الرحمہ

(۸) حضرت حافظ وقاری حضور سیدی غلام محمد اشرفی علیہ الرحمہ ( شہید بہار )والد گرامی حضور صدرالعلماء علیہ  الرحمہ ظاہر بند، جوہر گنج، دادپور، ہزاری باغ

بیعت وارادت: حضرت مخدوم اشرف جہانگیر سمنانی علیہ الرحمہ کے نام نامی اسم گرامی سے  منسوب سلسلۂ اشرفیہ سے والہانہ محبت اور خاندان کے اکابرین  کی زبانی اہل کچھوچھہ و دیگر اہل بیت  اطہار کا ذکر جمیل حضور صدرالعلماء کے دل ودماغ میں عقیدت و محبت کی مہر ثبت کرتا رہا دوسری طرف کانفرنس و ادبی مجلسوں اور درس گاہوں میں بزرگوں کی زیارت ودست بوسی نے بہر عقیدت میں تلاطم پیدا کر دیا۔ بالآخر وہ دن آہی گیا جس کا انتظار باعث کیف بن کر مضراب ساز قلب ثابت ہوتا رہا تھا ۔یعنی اپنے والد گرامی حضرت حافظ و قاری غلام محمد اشرفی علیہ الرحمہ کی ایماءپرحضور محدث اعظم ہند علامہ جناب ابو المحامد سید محمد اشرفی الجیلانی علیہ الرحمہ  کے دست حق پرست پر حلقۂ ارادت میں شامل ہوگئے اور اسی وقت سے اپنے نام کے ساتھ لفظ اشرفی کو شامل فرمانے لگے ۔سلاسل کے بزرگان دین سے حددرجہ عقیدت فرماتے نیاز مندی اور عقیدت تادم حیات برقرار رکھا اور اپنے احباب اولاد اور اعزہ کو اسی مبارک سلسلے کا اسیر بنا دیا ۔تحدیث نعمت کے طور پر بزرگوں سے محصولہ تبرکات کی نہ صرف حفاظت فرماتے بالکہ مشقت طلب مہمات میں وسیلہ ظفریابی کی نیت سے زیارت فرماتے ۔ سلسلۂ اشرفیہ،سلسلۂ قادریہ ،سلسلۂ تیغیہ کے بعض مقتدر علما کی جانب سے بارہا منصب خلافت پر فائز کرنے کی پیش کش ہوتی رہی لیکن حضور صدرالعلماء علیہ الرحمہ ہربار تواضعا معذرت خواہ رہے۔

عقد مسنون: ۔تعلیم و تربیت سے فراغت کے بعد ۲۵ سال کی عمر میں والد ماجد  نے ضلع نوادہ کے مشہور قصبہ مروئی کے ایک معزز ،شریف اور تعلیم یافتہ خاندان کی شریف خاتون سے نکاح کرایا  آپ کے خسر ۔محترم مولوی جناب محمد ضمیر الدین صاحب اپنے علاقے کے معزز شخصیتوں میں ایک تھے ۔آپ کے بڑے صاحبزادے مولانا جناب محمود الحسن جمیعت علماء ہند کے موجودہ ضلع صدر تھے۔

اولاد:  ۔اللہ نے آپ کو آپ کے مرشد کے طفیل ، پانچ زکور  اور چار اولاد اناث سے نوازا جن کے اسماء درج ذیل ہیں:

(۱)مولانا جناب شکیل احمد اشرفی ۔۔ علمی لیاقت فاصل ادب۔۔حالیہ شغل پرنسپل مدرسہ غوثیہ شمس العلوم  پرساواں ہزاری باغ۔۔۔

(۲)مولانا جناب کفیل احمد کیفی ۔۔علمی لیاقت فاضل پی ایچ ڈی ۔بی ایڈ ۔پرنسپل مدرسہ عزیزالعلوم  جوہرگنج چئے درگاہ ۔

(۳)ماسٹر طفیل احمد اشرفی (علوی)علمی لیاقت ۔بی اے ۔ بی ایڈ پارا ٹیچر مدرسہ عزیزالعلوم ۔

(۴)مفتی جناب فضیل اشرف نعیمی ۔علیمی لیاقت ۔مفتی ایم اے ۔ادیب عربی خطیب جامع مسجد مہراج گنج ۔۔

(۵)کمیل اشرف ۔علیمی لیاقت میٹرک ۔۔تجارت ۔

حضور صدرالعلماء علیہ الرحمہ  نے اپنے تین صاحبزادوں کو علوم نبویہ کی زیور سے  آراستہ کیا ۔

آپ کے بڑے حاصبزادے حضرت علامہ مولانا شکیل احمد اشرفی نے فضیلت کی تعلیم مدرسہ منظر السلام بریلی شریف سے مکمل کی الہ باد عربی فارسی بورڈ مدرسہ ایجوکیشن بورڈ بہار کے امتحانات کی ڈگریاں بھی حاصل کیں والد بزرگوار کی صلح تربیت اور اشاعت دین کے بے کراں جذبہ نے انہیں ایک طرف مبلغ ،مقرر،قوم کے مسائل سے دلچسپی رکھنے والا اور اسلام مسلمان کے تئیں جہاں حساس بنادیا وہیں دوسری طرف ایک  اچھا مدرس  معلم اور مربی کے متبرک مقام تک پہنچایا وہ تقریبا ۲۴سالوں سے مدرسہ غوثیہ شمس العلوم پرساواں میں بحیثیت پرنسپل و مہتمم خدمت دین میں  مصروف ہیں اپنے والد بزرگوار کے بعد ان کو گاؤں کا سرپرست اور علماء کا صدر منتخب کیا گیا ۔وہ ابھی اپنی ہمہ جہت مصرفیت کے ساتھ اپنے اسلاف کے مشن پر کاربند و گامزن ہیں ۔

حضور صدرالعلماء کے دوسرے صاحبزادے

حضرت مولانا کفیل احمداشرفی صاحب جو اپنی  فکر و فہم اور سیاسی بصیرت میں مشہور و معروف ہیں مگر سچ پوچھئے تو وہ ایک طرف بہترین مبلغ ،قلم کار افسانہ نگار، اچھی سیاسی سوجھ بھوجھ رکھنے والے ہیں تو دوسری جانب حساس شعور ،بیدار مغزی کے ذریعہ قوم کی نئی نسل کو حالات سے آنکھیں ملاکر چلنے کا ہنر سکھاتے ہیں ،انہوں نے بہت کم مدت میں والد بزرگوار کی سوجھ بوچھ اور عوام کے مسائل حل کرنے کی مضبوط صلاحیت کا بڑا حصہ پالیا ہے،وہ اپنی تنظیم مولانا محمد علی جوہر سوسائٹی کے ذریعے ملت اسلامیہ کو تعلیمی، معاشی  اور فلاحی میدانوں میں پیش پیش رہنے کے لیے حوالہ دے رہیں ہیں۔

تیسرے صاحب صاحبزادے جو شعر و سخن کی دنیا میں طفیل علوی کے نام سے مشہورہیں بچپن سے ہی بڑے ذہین و فطین اور حساس واقع ہوئے ہیں ۔ بہت کم عمر میں شعر کہنا شروع کردیا تھا اور دھیرے دھیرے انکی شاعری اعلی مثال کو پہنچ گئی ہے والد بزرگوار کے محبوب نظر ہونے کی وجہ سے انکی مکمل تعلیم ضلع ہزاری باغ سے پٹنہ تک محدود رہی انہوں نے گریجویشن کرنے کے بعد گاؤں کے مڈل اسکول میں ملازمت اختیار کرلی،  عربی، فارسی،  انگریزی  اور اردو پر یکساں مہارت رکھتے ہیں یہی وجہ ہے کہ وہ ایک انقلابی شاعر اور اچھے مدرس، بہترین معلم کی حیثیت سے جانے جاتے ہیں وہیں دوسری طرف انگریزی عربی اردو  قواعد کے عالم کے طور پر بھی پہچانے جاتے ہیں،  شعر و شاعری میں ان کے استاذ خمار بارہ بنکوی اور ناوک حمزہ پوری اردو اور فارسی کے کچھ اشعار بطور نمونہ پیش ہیں: ؏

(اردو)

تین سو تیرہ ہی کا فی ہیں ہزاروں کے لیے

قوم تبریز کو بیدار ذرا ہو لینے دو

(فارسی)

چہ بیان طور میخانہ کنم چہ جام را۔

یک نظر ساقی کندیکلخت تشنہ کام را۔

روز اسری عقل انسانی بچشم ناز دید

دست بستہ ایستادہ ساعت و ہنگام را

نام او اطوار او باید شدن آغاز  کار

طور ایں آغاز بہتر می کند انجام را

فخر کن اے دل کہ تو شیدائے آں پیغمبری

آنکہ مومن کرد شمشیر لہو آشام را

تو کہ شیدائے نبی در غم چرا مانی طفیل

افگند شیدا بگردش ،گردش ایام را

حضور صدرالعلماء کے چوتھے صاحبزادے  مولاناو مفتی جناب فضیل اشرف نعیمی  صاحب نے اپنی تعلیمی سفر کا آغاز والد بزرگوار کے مدرسہ عزیزالعلوم جوہرگنج چئے درگاہ سے کیا ۔ انہوں نے جماعت ثانیہ، ثالثہ تک کی تعلیم مکمل کرنے کے بعد دوسالوں تک جامعہ اسلامیہ قاضی پور،  بھدوہی  میں زیر تعلیم رہے، بچپن سےہی عربی ادب سے گہرا تعلق رکھنے کی وجہ سے والد بزرگوار حضور صدرالعلماء نے دار العلوم ندوةالعلماء لکھنوء میں داخل کرایا اور مستقل پانچ سالوں تک آپ کی نگرانی ان کی تعلیمی ترقی میں چار چاند لگاتی رہی، انہوں نے عالمیت،  فضیلت کی ڈگری حاصل کرنے کے بعد ندوةالعلماء سے ہی تخصص فی اللغة العربية کی سند حاصل کی اور یک سالا صحاف کا ڈپلومہ کورس بھی کیا ،عربی ادب اور زبان کے ساتھ ساتھ اردو ادب اور فارسی کا بھی اچھا ذوق رکھتے ہیں دینی اور ادبی حلقوں میں ایک بہترین مقالہ نگار،  مضمون نویس ، مبلغ اور مقرر و مصنف کی حیثیت سے جانے جاتے ہیں ۔ لکھنو یونیورسٹی سے ایم اے عربی کی تعلیم مکمل کرکے عربی کے مشہور ادیب ”البادوری “پر پی ۔ایچ ڈی کا مقالہ لکھا اور اسی سال جامعہ نعیمیہ مرادآباد سے مفتی کی سند حاصل کی ۔۔۔مشاغل ۔۔ جامعہ چشتیہ ردولی شریف کے ناظم تعلیمات ، آل انڈیا علماء مشائخ بورڈ کے ترجمان اور النور شوسل کیف فاؤنڈ یشن کے چئیرمین اور ماہنامہ غوث العالم لکھنو کے اڈیٹر رہے۔

چھوٹے صاحبزادے جناب کمیل احمد اشرفی اپنی علالت کی وجہ سے اعلی تعلیم تک پونچنے سے قاصر رہے، انہوں نے دسویں جماعت تک تعلیم حاصل کی اور اپنی تجارتی زندگی میں مصروف کار ہیں ۔

حضور صدرالعلماء کے دو بھائی بھی ہیں ایک کا نام نامی اسم گرامی حافظ و قاری جناب صدیق اشرفی ۔ دوسرے کا نام ماسٹر شفیق احمد اشرفی صاحب ہے ۔ اللہ کے فضل وکرم سے آپ کے دونوں بھائی باحیات ہیں اور اپنے بچوں کے ساتھ خوش حال زندگی بسر کررہے ہیں،دونوں نیک،  خدا ترس ہیں ۔

علمی لیاقت۔وحدہ لاشریک نے علم کا نور حضور صدرالعلماء علیہ الرحمہ کے سینے میں روشن فرمایا تھا حضور مجاہد ملت علیہ الرحمہ جیسی  عبقری شخصیت کے گلشن درس وتدریس میں پروان چڑھنے والا علوم عقلیہ و نقلیہ کا اس درجہ حامل تھا کہ دوران خطاب کتاب و سنت کی بے شمار دلائل و برہاہین قائم فرماتے  کہ جس سے علمی رعب و وھبی استعداد کا بخوبی اندازہ ہوجاتا ۔

موضع  سے تعلق تمثیلات اور اسکے علمی نکات کی وضاحت فرماتے ۔بسااوقات  دوران گفتگو حسب ضرورت قرآن و احادیث کی عبارتیں اس طرح پڑھ کر سناتے جیسے سامنے کتاب کھلی ہو۔ مسند تدریس پر از ابتدا تا فضیلت کوئی بھی کتاب بلا کسی ردوکد  پڑھا دیتے۔ نہ صرف ایک فن بلکہ مختلف علوم میں آپ کو دسترس حاصل تھا،  مضامین کی تفہیم کا طریقہ منفرد و نرالا تھا نہ صرف حدیث پاک کی عبارت زبانی پڑھ کر سناتے بلکہ حسب ضرورت مفہوم، روایت کے حالات ، حدیث سے مستخرجہ مسائل کی وضاحت نہایت ہی سہل عام فہم  الفاظ میں فرماتے۔جو ایک بار آپ کو دیکھتا آپ کی علمی جلالت کا احساس و ادراک کر لیتا بعض  علما و دانش وران آپ سے گفتگو کرنے میں لکنت لسانی کے شکار ہوتے ۔پیچیدہ اور لاینحل مسائل کو لیکر  ارباب علم و ادب کی جماعت آتی رہتیں ۔حضور صدرالعلماء  علیہ الرحمہ مسکراتے اور بلا کسی  تردد کے مسئلہ  کا حل فرمادیتے۔بعض پیچیدہ معاملات کو فلسفیانہ گفتگو،  منطقی طرزِ بیان سے حل فرماتے۔

علماء کی مجلس میں جب کبھی علمی گفتگو چلی جاتی پوری رات زیر بحث موضوع پر صدر العلماء کی سیر طلب گفتگو ہوتی جس سے ایسا لگتا کہ علم کے سمندر میں تیراکی فرما رہے ہیں جو کوئی تھوڑی دیر بھی آپ کی صحبت میں بیٹھا کتاب وسنت کا علم لے کر اٹھا۔بعض  اوقات ایسا لگتا کہ دوران گفتگو اپنےمخاطب کی اصلاح فرما رہے ہیں، اور  دلجوئی بھی۔۔

طریقۂ  تدریس:  ۔حضور صدرالعلماء  علیہ الرحمہ سے شرف تلمذ حاصل کرنے والے بعض علما وطن کی معیاری درس گاہوں میں مسند تدریس پر فائز ہیں، تمام علوم  کی کتابوں میں طریقۂ تدریس کی عمدگی مضامین کی تفہیم کا اسلوب نہایت ہی عمدہ اور  نرالا تھا ،مسائل کے مختلف فیہ ہونے کی صورت  میں تہذیب و تقریب کے حوالے سے حدیث کے راویوں کی جرح و عدالت کا تذکرہ آپ کے حسن تدریس کے وہ انوکھے اور نرالے جلوے تھے، جس سے تشنگان علوم نبویہ کی مکمل سیرابی ہوتی تھی۔

فقہ اور اصول فقہ  کا اسلوب بھی اچھوتاتھا اور سب سے الگ تھلگ تھا ۔عام فہم مسائل میں بھی نصوص اربعہ کی استنباط کو بتلاتے، منہیات، مباحات کے مخفی اسرار و رموز بایں طور  بتلاتے کے سننے والوں پر رقت طاری ہو جاتی آپ کسی ایک فن میں ماہر نہیں تھے۔ یہ کہنا مناسب ہوگا کہ آپ کی شخصیت کئی علوم و فنون کی جامع تھی۔

علوم نقلیہ آپ کی عملی زندگی کا مظہر تو تھی ہی لیکن دوسرے علوم و فنون بھی آپ کے دست نگر تھے منطق اور  فلسفہ کے پیچیدہ مباحث دل نشیں پیرائے اسلوب اور واضح تمثیلات میں پیش فرماتے کہ طلبا میں تحصیل علوم عقلیہ کا رجحان دوبالا ہو جاتا ۔

عربی قواعد کی مروجہ تمام کتابوں پر اس درجہ عبور حاصل تھا کہ بعض کتابوں کی عبارتیں زبانی پڑھ کر سنا دیا کرتے۔ عربی اشعار و حکم، متن کی نحوی اور صرفی تحلیل عربی لغت تنقیح یہ ساری خوبیاں آپ کی علمی لیاقت کو ثابت کرتی تھیں ،وارد ہونے والے تمام تر سوالات کی شرح و بسط سے وضاحت  کرتے  اور کبھی خود ہی اعتراض کرتے اور خود ہی جواب بھی دیتے تھے اس موقع  پر ایسا معلوم ہوتا کہ علم کا ایک دریا ہے جس کی لہریں ساحل پر یہ آواز دے رہی ہیں ۔

سبو اپنا اپنا ہے جام اپنا اپنا ہے ۔

کئےجائو میخوار! کام اپنا اپنا ہے۔

مسند تدریس پر اسباق کے بعد تربیتا بزرگوں کے حالات اور واقعات بیان فرما کر ایک مستقبل ساز نتیجہ اخذ فرماتے اور طلبا کو  نصیحت کرتے۔ جس سے طلبا میں عاقبت سازی کا رجحان کافی حد تک بڑھ جاتا۔     علمی تبلیغی تحریکیں:حضور صدرالعلماء علیہ الرحمہ دنیائے فکرو آگہی کی ایک ایسی عبقری شخصیت کا نام ہے، جو واقف رموز ملت بیضاء، قوم کا ایک عظیم قائد، بلند پایہ مفکر اور مسلک اہلسنت کا بے لوث خادم بنکر ابھرا آپ کی حرارت ایمانی،  قوت حق گوئی اور انقلابی بصیرت کی دل فریبیاں آج بھی ہمیں دعوت نظارہ دے رہی ہیں۔ آپ فرشتہ صفت خدا رسیدہ مربیوں سے وہ بادہ عشق مصطفوی نوش فرمایا تھا جو آپ کو ہمیشہ ملی افکار ،معاشرتی اصلاح اور احیاء دین کےلیے فکر عمل رکھتی تھی،  آپ نے نئ نسلوں کو فاسد خیال،  کاسد افکار اور مغربی نظریات سے نکلنے کے لیے ایک صحت مند، خاموش انقلاب برپا کیا سچی محبت اور بےلوث وابستگی کی روح پھونکر دلوں کو عشق رسول سے گرمایا، خطے خطے میں عقیدت اولیا کی جوت جگانے کے لیے  ترویج علوم دینیہ کے وسائل مہیا فرمایا۔

تحفظ شریعت، راسخ عقائد کی صیانت کی خاطر گاؤں  گاؤں ، قریہ قریہ علمی و اصلاحی قندیلیں روشن کیں،  جب علوم مصطفی ﷺ  سے تشنہ روحوں کی سیرابی اور ان کی وارفتگی شوق نے برانگختہ کیا اور نسل جدید کی علمی، فکری نشوو نما کے احساسات ملی کرب میں تبدیل ہو گئے تو آپ نے مختلف اضلاع اور اس کے مضافات کا تبلیغی دورہ فرمایا ۔ان میں ہزاری باغ  ،کوڈرما گریڈیہہ،  بوکارو اور دھنباد قابل ذکر ہیں۔ ضلع گریڈیہہ کے کوہستانی علاقوں میں انسانی وسائل کی کمی اور زندگی بے راہروی پر گامزن تھی ،تعمیر نو کا جذبہ لیکر چھوٹے چھوٹے مکاتب قائم کئے۔ ایک گاؤں میں ایک سے زائد مکاتب کی علمی سرگرمیوں کو قائم دائم رکھنے کےلیے اہل خیر حضرات کی ایک انجمن تشکیل دی گئی اور چند افراد کو ذمہ دار بنایاگیا۔ سعی پیہم ۔یقین محکم کا یہ جذبہ آپ کی کاوشوں کو روزافزاں کرتا رہا ۔ نو تشکیل شدہ انجمنوں کی سرگرمیوں پر نظر رکھنے کے لیے ایک ایسی تنظیم کی بناء ڈالی جو قوم کے دانش وران اور اہل نظر حضرات پر مشتمل تھی۔گاہے گاہے  ان کی علمی کاوشوں کا جائزہ لیا جاتا رہا اور مثبت حکمت علمی اختیار کرنے کی تلقین دی جاتی رہی مخالفین کی یلغاروں کا ردعمل ،گردش زمانہ سے نبردآزما ہونے کے طریقے کار تحریک کو انتشار و افتراق سے بچانے کاگر سکھاتے رہے ، آج ان سنگلاخ علاقوں میں وقت کے بڑے  بڑے مدرس ،معلم ،فقیہ،محدث، مدبر اور مستقبل بیں مؤسس پائے جاتے ہیں، جو ملک کے معیاری اداروں میں خدمت دین اجنام دے رہے ہیں ۔ انہیں  تحریکی اور علمی سرگرمیوں کا حاصل ہے ۔ع

یہ غازی یہ تیرے پور اسرار بندے۔

جنہیں تو نے بخشاہے ذوق خدائی۔

حضور صدرالعلماء علیہ الرحمہ کا نصب العین مسلک اہل سنت کی ترویج و اشاعت تھا ،اس میدان عمل میں زندگی کی ساری دوڑ دھوپ کا مقصد دوسروں کی دنیا اورآخرت کی فکر قرار دینا ، انسانیت کو تباہی سے بچانے کےلیے سرگرداں رہنا ناگزیر ہے۔ یہ ایک ایسا زبردست انقلابی عمل ہے،  جس کی قوت تاثیر اور سحر انگیزی کا بیان ممکن نہیں ۔ یہی وجہ تھی کہ  حضورصدرالعلماء کے آگے بےشمار قومی اور گروہی مسائل  اپنی اہمیت کھودیتے تھے ۔ یا خود باخود حل ہوتے ہوئے نظر آتے تھے، گر وہی  تصادم سے پیدا شدہ تنازعات کا تصفیہ منٹوں میں نکال لانا آپ کی امتیازی صفت تھی۔ امت کے اعتقادات کی درستگی اولیا اللہ سے وابستگی دل میں عشق رسول کی روشنی ۔ اس مسلک کا نصب العین رہا ہے ،اسی لیے اس کا مروج (مبلغ)ایک ایسا باکمال عاشق صادق ہوتا جس کی متاع حیات ،عظمت رسالت کی پاسداری ،دشمنان رسول کی سرکوبی اور ملت بیضاء کی  پاسبانی میں گزرتا ہے ۔ یقینا حضور صدرالعلماء کی زندگی محب صادق صدیقی ایثار،صحابی کی فدائیت ،بلالی سوز ،اویس قرنی کی جانثاری ،غزالی اور رازی کی فکر نظر اور ائمۂ اسلام کی اصلاحی کارناموں کا آئینہ دار تھی۔ یہی وجہ تھی کہ آپ کی تحریکی ۔ تعلیمی، تنظیمی اور فلاحی کاوشوں کا ایک سرا قران و حدیث سے ملتا تو دوسرا سرا اسلاف صالحین کی مبارک روشنی سے جڑا ہوتا ۔

مناظرہ: ازل سے اس عالم گیتی میں ہمیشہ خیرو شر میں تصادم رہا۔ ظلم و عدوان اور سرکشی کی قہرمانی طاقتور نے ہمیشہ حق و صداقت کو دبانے کی ناکام سعی کی یہاں تک کہ  خاتم الرسل صلی اللہ علیہ وسلم کا عہد گرامی بھی اس بھونچال سے خالی نہیں رہا۔ ع

ستیزہ کار رہا ہے ازل تا امروز۔

چراغ مصطفوی سے شرارے بولہبی

1378 ھ کے معا بعد حضور صدرالعلماء نے اپنے مضافات اور اس کے گرد و پیش کا جائرہ لیا۔ یہ جان کر حیرت کی انتہا نہ رہی کہ فرقۂ باطلہ اور مسلک ضالہ اپنی تمام تر دلچسپیوں کے ساتھ مضر اثرات کےلیے راستے ہموار کر رہے ہیں ۔اور ایمان سوز گندے مسائل میں عوام الناس کو الجھا کر دام فریب میں لانے کی کوششیں کی جارہی ہیں قریب ہے بزرگوں کے ہاتھوں کی وہ شمع فروزاں جو عشق رسول سے روشن تھی گل نہ ہوجائے۔یا عقیدت اولیا اور محبت صحابہ کا وہ جذبۂ پنہاں سرد نہ ہو جائے ۔اس انتہانی خطرناک  فتنہ کو تہہ تیغ کرنے کی خاطر آپ نے براہ راست عوام الناس  کے ہر طبقہ سے کلام کرنا مناسب سمجھا، بیک وقت  قوم کے ہر فرد سے رابطہ کی صورت اس وقت صرف  اور صرف اسٹیج  تھی ،اسی لیے آپ نے خطابت کو آلئہ کار بنایا ۔ اور امت کے ایک بڑے طبقے کو اس عظیم محسن نے بدگمانیوں اور باطلوں کی سرکشی سے بچا کر دشمنان اسلام اور معاندین اہل سنت کا دندان شکن جواب دے کر انکے دیرینہ خواب کو شرمندۂ تعبیر نہ ہونے دیا ۔

حضور صدرالعلماء علیہ الرحمہ خود فرمایا کرتے تھے کہ میری فراغت کے بعد علاقے اور مضافات میں چالیس، بپچاس چھوٹے بڑے مناظر ے ہوئے، ہر چھوٹی مجلس اپنے جلوے میں ایک بڑی مجلس کا پیغام لیکر آتی تھی۔ میرے نانہال  کے علاقہ مرکچو ضلع کوڈرما میں نجدیوں نے سر اٹھایا اور عقائد اھل سنت پرکھلا حلمہ کرنا شروع کر دیا ۔ محبان رسول ﷺ تڑپ اٹھے کہ کسی طرح ان کے چیلنجز کا منہ توڑ جواب دیا جائے ،اسی فکر سرگردان ہم بھی تھے۔اتفاق کہئے میں کسی سفر سے تھکا ماندہ لوٹ رہا تھا ۔ بلا ارادہ میں نے اپنا سمت سفرمرکچواختیار کرلیا ۔ یہاں آنے پر سارا واقعہ معلوم ہوا۔میں نے اہل قریہ کی غیرت ایمانی سے پر چوش ہوکر انکی دعوت قبول کرلی۔اسٹیج پر علماے دیوبند کی ایک بڑی جماعت تھی۔ اور میں اھل سنت کا تن تنہا خادم نفسیاتی طور پر کچھ اثر پڑ سکتا تھا۔ مگر غوث اعظم رضی اللہ عنہ کا فیضان میری  ہمت ااور حوصلہ بڑھاتا رہا۔ادھر علما نے تقریریں شروع کیں اور درمیان شب میں مجھے بلایا۔ میں چشم تصور میں نے اپنے اسلاف کی قدم بوسی کے بعد  تقریر شروع کردی۔ بس کیا تھا ان کی نگاہ کرم نے ذرے کو آفتاب بنادیا۔ مجھے یاد نہیں کہ میں نے کیا کچھ کہا بس اتنا یاد ہے کہ صبح کا سویرا نمودار ہوا اور مجلس برخاست ہوگئی۔

اب ان علماےدیوبند کا ، حال سنئے کہ صبح ان کا کوئی بستر اڑھانے والا نہیں تھا۔

ضلع ہزاری باغ اور اس کے اطراف و جوانب میں بھی آپ کی سرگرمیوں نے کوئی فتنہ ابھرنے نہ دیا ضلع گریڈیہہ میں بھی امارت شرعیہ کی تحریک چلی اور۳۰/۳۵گاؤں کو ایک نمائندہ نے محض چند محنت میں اسلاف کی روش سے بیگانہ کردیا تھا ۔ یہ خبر آپ کےلیے جاں گسل تھی، اپنے چند رفقائے کار کےہمراہ اس مبلغ کی تلاش میں سرگرداں رہے جو امارت شرعیہ کی طرف سے بھیجا گیا تھا۔اتفاق دیکھئے اور اولیاےکرام کا فیضان کا نمایاں جلوہ ملاحظہ فرمائے کہ وہ مبلغ ایک بڑی مجلس میں ان تمام گاؤں والوں کو امارة کی طرف سے کچھ منصب دینے کےلیے بلایا تھا، اسی مجلس میں اہل سنت کا یہ شیر ببر اس کی تمام تر کوششوں کو حرف غلط کی طرح مٹا دیا ع

آئین جواں مرداں حق گوئی وبے باکی

اللہ کے شیروں کو آتی نہیں روباہی ۔۔

آپ کی زندگی کا طریقہ کار احقاق حق اور ابطال باطل پرمبنی نظر آتا ہے،آپ ایک بالغ النظر مناظر تھے حکمت عملی ،دور بینی ،منطقی اسلوب آپ کی امتیازی  خصوصیت تھی دوسرے مکتب فکر کے بڑے بڑے عالم آپ کی قوت استدلال ،طرز تکلم اور انداز مناقشہ سےگھبرا جاتے تھے، آپ کے اندر ایک خصوصیت یہ بھی تھی کہ عوام کو بہت جلد اپنی باتوں سے مطمئن کرلیتے تھے،اور اپنی بات کو منوالینے کا اچھوتا فن رکھتے تھے۔ سحر بیانی کا یہ عالم کہ خود مخالف آپ کا گرویدہ ہو جاتا تھا۔

صبرو تحمل: بقول امام راغب ،صبر کے معنی ہیں اپنے جی کو اس طرح  روکے رکھنا جس طرح عقل و شرع کا تقاضا ہے۔ قرآن کہتا ہے: ” فَاصْبِرْ  اِنَّ الْعَاقِبَةَ لِلْمُتَّقِیْنَ(ھود: آیت 49)

(۔اے نبی! آپ صبر کیجئے یقینا نیک انجامی متقیوں کےلیے ہے)

آقائے کریم ﷺ نے ارشاد فرمایا: ”الصبر نور “ صبر روشنی ہے (ترمذی )

حضرت علی کرم اللہ وجہہ الکریم ارشاد فرماتےہیں کہ ”صبر ایمان کا سر چشمہ ہے،  جب تک صبر ہے ایمان ہے، جب صبر گیا، ایمان بھی جاتا رہا “

جسمانی مصائب ،جذباتی صدمے ،آسمانی و زمینی آفات، حرص و طمع ،ہوائے نفس کے میلانات، کو برداشت کرنے کا دوسرا نام صبر ہے ،لوگوں کی طعن و تشنیع ، طنز و استہزا،سچے،  جھوٹے الزامات، غیبتوں اور بہتان طرازیوں اور افتراء  کو سنکر سہ جانا بڑی ہمت اور دل گردے کا کام ہے۔

حضور صدرالعلماء علیہ الرحمہ کی زندگی کا طائرانہ جائزہ لیا جائے تو صبرو تحمل میں مرد حق آگاہ سیدنا امام عالی مقام کا جلوہ نظر آتا ہے، ہمت شکن، صبر آزما، دل خراش اور حوصلہ سوز مراحل میں آپ کے قدم ثبات میں لغزش تک نہ آئی ،اور موج حوادث سے ٹہلتے، کھیلتے اس طرح گزر گئی  گویا۔ع

بازیچۂ اطفال ہے دنیا میرے آگے

ہوتا ہے شب و روز تماشا میرے آگے

چاہے وہ اعدائے  اسلام کی بے جا الزام تراشیاں ہوں یا مخالفین کی دشنام طرازیاں خواہ وہ شورشوں کی ابتلاء  ہوں یا اپنوں کی کرم فرمائیاں، ہر محاذ پر غلام حسین ،اپنے شبیری کردار کا مظاہرہ کرتے ہوئے دنیا کو باور کرادیا،  حسینی ہوں،  صبر و رضا میری حقیقی شناخت ہے۔

آخری عمر میں حالات کا حصار مزید تنگ ہوتا رہا چنداں کہ شکیبائی بڑھتی گئی ابتلاء کے مراحل دوگنی ہوتے رہے ،بارہا ایسے صبر آزما، حوصلہ شکن ،ہمت سوز ،وقتوں کا سامنا کرنا پڑا جو انسان کے اندر انتقامی جذبات نہ سہی ،مدافعانہ جذبات تو ضرور پیدا کر دیتے ہیں۔ مگر یہ فرشتہ صفت انسان کسی داخلی خارجی حادثہ سے متاثر ہوکر مدافعانہ جذبہ بھی پیدا ہونے نہ دیتا ۔چہ جائے کہ انتقامی کاروائی کے بارے میں غور کرتے حضور صدرالعلماء علیہ الرحمہ کی عبقری شخصیت نے ان تمام تقاضوں کو غلط ثابت کرکے عالم کو ورطئہ حیرت میں ڈال دیا اور امت کے فلاحی،  سماجی، تعلیمی ہر سطح پر عزم و استقلال کا کوہ گراں بنکر نہایت جوانمردی،بے جگری اور جانکاہی سے ہزاروں طوفان کا سدباب کرتے رہے۔ع

یہ غازی یہ تیرے پر اسرار بندے ۔

جنہیں تو نے بخشاہے ذوق خدائی ۔

اکتساب روحانی: ۔ابتدا سے ہی آپ کی  طبیعت بزرگ دوست منکسر المزاج ،جفا کش اور پابند شرع واقع ہوئی تھی، طالب علمی کی ابتداء سے ہی شریعت و طریقت کے سالکین سے وابستگی اور صالح صحبت نے آپ کے اندر اکتساب روحانی کی زبردست قوت پیدا کردی کردی تھی،  اپنے پیر و مرشد حضور محدث اعظم ہند کچھوچھوی رحمتہ اللہ علیہ کی خدمت میں متعدد بار اکتساب فیض کا زریں موقع دستیاب ہوا ۔ ظاہری زندگی میں سلاسل کے کئی بزرگوں سے فیضیاب ہوتے رہے۔ حضور صدرالعلماء  علیہ الرحمہ خود فرمایا کرتے کہ میرا اکتساب فیض کا طرز بالکل جدا گانہ تھا الہ آباد میں بورڈ کا امتحان دے رہاتھا،  وہاں ایک ولی کامل کی بارگاہ میں روز حاضری دیتا اور اپنے مقصد کی برآوری کا عریضہ پیش کرتے ہوئے یہ کہتا: اگر ایسا نہ ہوا تو تیری نسبت پر دنیا ہنسیگی ،مجھے خود سے جدا نہ کرنا بس ایک نگاہ کرم کرنا۔ آپ کی روحانی اکتساب کا یہ حاصل تھا کہ سخت گھڑی میں بڑا سے بڑا کام مشکل ترین مسئلہ جس کے حل کا امکان مفقود ہوچکا ہو ایک زبردست غیبی قوت کے زیر اثر آسان  سے آسان ترین ہوجایا کرتا تھا۔ یہی وجہ ہے کہ نہ آپ کو  حالات ڈراتے تھے اور  نہ ہی مصائب و آلام آنکھیں دکھلا سکتے تھے۔ اولیا کرام کے حضور خراج عقیدت پیش کرنے کےلیے کچھ مخصوص اور مختلف خانقاہی طریقے تھے جن کے امتثالی ہمیں گاہے بگاہے ماہ متعین تاریخوں میں دیکھنے کو ملتی تھی آپ حضور غوث اعظم رضی اللہ عنہ کے شیدائی تھے۔ ربیع الثانی کا مہینہ کیا آتا آپ کی بانچھیں کھل جاتی۔ مجلس منعقد کی جاتی۔ نذر و نیاز کے سامان مہیا کئے جاتے اور غوث اعظم رضی اللہ عنہ کی جامعیت پر پورا مہینہ رطب اللسان رہتے ۔ مخدوم سمنانی، بو علی شاہ قلندر ،بابا فرید الدین رحمہ اللہ اجمعین کی بڑے اہتمام سے نذر دلاتے تھے، ان روحانی اکتساب کا ایسا خاص عمل تھا جو ہر مشکل اور کڑے وقت میں زبان زد رہا کرتا تھا۔

یوں تو بڑے پیر دستگیر اور خواجہ پیا علیہم الرحمہ کی عقیدت و فدائیت آپ کی گھنٹیوں میں پڑی تھی جسکا مظاہرہ امروز و فردا کی تلاش کا محتاج نہیں رہتا تھا ۔ ہمہ وقت ثبوت غلامی جبین عقیدت خم رہا کرتی تھی۔ لیکن حقیقی معنوں میں جن بزرگوں کے فیوض باطنی کا سلسلہ آپ کو ورثة ملا تھا ۔ ان آسمان ولایت کے وہ تابندہ ستارے ہیں۔ جن کی ضوفشانی تا ابد قائم و دائم رہے گی حضور مخدوم بہاری، حضور سید سالار مسعود غازی، حضور نظام الدین اولیا علیہم الرحمہ کے اسمائے مبارکہ شامل ہیں۔

نقوی شاعری: اس میں کوئی دورائے نہیں کہ حضور صدرالعلماء  علیہ الرحمہ کی مکمل حیات طیبہ وعظ،و خطاب، مناظرہ اور دیگر دینی و فلاحی امور کیےلیے وقف تھی،ان کے اندر بے انتہا عزم و استقلال اور ثبات قدمی تھی۔ لیکن ان تمام باتوں سے قطع نظر آپ جمال تقوی و خدا ترسی کے آئنیہ دار تھے۔ پرہیزگاری اور نیک نیتی کے عظیم درجہ پر فائز تھے یہی وجہ ہے کہ دردمندی اور خلوص و للھیت کا عنصر آپ کے ہر عمل میں کافی نمایاں ،نظر آتا تھا ، اذکار و وظائف کی کثرت، اوامر شرع پر عمل درآمد ،منہیات سے شدت کے ساتھ گریز،مباحات تک حتی الوسع دوری ،اور گمنامی سے قربت اور شہرت و ناموری سے بےگانگی یہ سب آپ کے تصوفانہ کردار کے جلوے تھے۔

میری ان گنہ گار آنکھوں نے ایک وقت کی بھی نماز قضاء ادا کرتے کبھی نہیں دیکھا ،نماز کی پابندی کا یہ عالم تھا کی ایک وقت کی سنت قضاء ہوجانے پر کئی بار افسوس فرماتے، اقامۃ الصلوۃ کی بہت مئوثر اور حاکمانہ لب ولہجہ میں تلقین فرماتے،جسمانی نقاہت ہویا کوئی بھی مصروفیت آپ کی عبادت و ریاضت میں مخل نہیں ہوتی تھی ،ہمیشہ رزق حلال اور صدق مقال کی تلقین فرماتے ۔

سفر ہو یا حضر ہر حال میں اپنے معاملات کی انجام دہی کا خاض خیال رکھتے۔ع

دوعالم سے بےگانہ کرتی ہےدل کو۔

عجب چیز ہے لزت آشنائی

عبادت گزاری:  اس دوڑ دھوپ کی زندگی میں انسانی جدوجہد بڑھتی  جارہی ہے،انہماک و اشتغال کے تنک دائرے میں حیات انسانی کی گردش فطرت ثانیہ بن چکی ہے۔ فانی زندگی کے دل فریب اور جاذب پھندوں میں عاقبت کی سرمدی زندگی سراب صحراء نظر آتی ہے،ایسے وقت میں یقینا چند لمحوں کےلیے بھی اللہ کو پکارنا بڑا گراں گزرتا ہے؛ لیکن اس دنیا میں کچھ ایسے بھی لوگ ہیں جو راتوں کو اٹھ اٹھ کر اپنے رب کی حضور سر بسجود ہو کر مناجات الہی سے شرف یاب ہوا کرتے ہیں۔ انہیں مردان خدا میں ایک نام صدرالعلماء علیہ الرحمہ کا آتا ہے، جن کی زندگی میں کوئی رات ایسی نہیں آئی جو اپنی

آغوش میں صبح کا سویرا نمودار ہونے تک سلا سکے۔ دن پیچیدہ مسائل اور دوسرے امور کےلیے وقف تھا تو راتیں عبارتیں و ریاضات سے پر ہوتی  تھیں۔  آپ تمام مصروفیات کے باوجود نماز باجماعت کا سخت اہتمام فرماتے ۔ میرا ذاتی مشاہدہ ہے اور خود دادی معظمہ فرماتی ہیں کہ جوانی سے بوڑھاپے تک کبھی بھی  میں نے نماز و وظائف سے آپ کو غافل نہیں پایا ۔آپ کا یہ ذوق عبادت اور اہتمام نماز ان لوگوں کےلیے لائحہ فکر عمل ہے۔ جو اپنے آپ کو ارباب معروف و اہل علم کہتے یا سمجھتے ہیں اور نماز جیسے اہم فریضہ سے غافل و دور رہتے ہیں۔ دین کے امور چھوڑ کر دنیا کے امور ہمہ تن شوق کرتے ہیں۔ ارباب معارف کو تو حضوری رب عزوجل کی عبادت میں حاصل ہوتی ہے۔ جیسا کہ حدیث پاک ہے:  ”الاحسانُ اَن تَعبدَ اﷲَ کَانَّکَ تَرَاہُ، فان لَم تَکن تَرَاہُ فَانَّہ یَرَاکَ۔“

( بخاری، الصحیح : ٤٣، رقم: ٠٥، کتاب الایمان، باب بیان الایمان والاسلام والاحسان و وجوب الایمان)

احسان یہ ہےکہ تو اﷲ کی عبادت اس طرح کرےگویا تو اسےدیکھ رہا ہےاور اگر تو (تجھےیہ کیفیت نصیب نہیں اور اسے) نہیں دیکھ رہا تو (کم از کم یہ یقین ہی پیدا کر لےکہ) وہ تجھےدیکھ رہا ہے۔

آپ شرعی امور  پر سختی سے قائم رہتے اپنے اولاد ،تلامذہ اور ہم جلیسوں کو بھی اس پر سختی سے گامزن رہنے کی سخت تاکید فرماتے اور خلاف شرع امور پر سخت تنبیہ فرماتے ۔

آپ کے چند مخصوص وظائف تھے ،جو اکثر رات اور دن کے ابتدائی حصہ میں پورے کئے جاتے تھے۔ع

عطار ہو رومی ہو رازی ہو غزالی ہو۔

کچھ ہاتھ نہیں آتا بے آہ سحر گاہی

پیکر اخلاق: یقینا یہ امر مسلم ہے کہ اسلام نے حسن اخلاق کی اہمیت کو ایک اعلی مقام بخشا ہے اسکا اندازہ آنحضرت ﷺ کے اس ارشاد مبارکہ سے لگایا جاسکتاہے:  ”بُعِثْتُ لِاُتَمِّمَ مَکَارِمَ الْاَخْلَاق“

(نوادر الاصول للحکیم الترمذی، ۲/۱۱۰۷،حدیث:۱۴۲۵)          یعنی آپ کی بعثت کا مقصد لوگوں کے اخلاق و معاملات درست کرنا اور افراد و قوم کو فوز و فلاح سے ہمکنار کرنا ہے،جیسا کہ رب تعالی نے ارشاد فرمایا: ” قَدْ اَفْلَحَ مَنْ زَكّٰىهَاﭪ(۹)وَ قَدْ خَابَ مَنْ دَسّٰىهَاؕ(١٠)(۰سورۃ الشمس، آیت۹، ١٠)

ترجمہ: کنزالایمان

بے شک مراد کو پہنچا جس نے اسے ستھرا کیااور نامراد ہوا جس نے اسے معصیت میں چُھپایا.

سوکی سیدھی ایک بات یوں کہی جائے کہ دراصل دنیا اور آخرت کی کامیابی کا انحصار حسن اخلاق اور اعلی اقدار کو اپنانے میں ہے۔ حضور صدرالعلماء علیہ الرحمہ آمنہ کے لال  مدنی تاجدار ﷺ کے حقیقی نائب تھے۔ آپ کے اخلاق و کردار کی عظمت بنی نوع انسان کی سچی بہی خواہی تھی ان صادق جذبات نے بھی لوگوں کے دلوں میں نرم گوشہ پیدا کیا۔ آپ کی بلند پایہ شخصیت سے اپنے تو اپنے بےگانے بھی بخوبی  آشنا تھے، کیا بوڑھے،  کیا جوان،  کیا عورت،  کیا مرد سب کے سب ان کے خوشہ چینوں میں شامل تھے۔؏

ہم ہوئے تم ہوئے کہ میر ہوئے۔

انکی زلفوں کے سب اسیر ہوئے۔

آپ سے کوئی ایک بار ملاقات کرتا دو بارہ ملنے کی تشنگی لےکرجاتا ۔اپنے سے بڑوں کی دل کی گہرائیوں سے تعظیم فرماتے، مجلس میں عمر رسیدہ بزرگ حضرات کا خاص خیال رکھتے، بڑے ہوں یا چھوٹے آشنا ہوں یا ناآشنا سب کو بلا تفریق سلام کرنے میں پہل کرتے ،دوسروں کی خوشیوں اور غموں میں شرکت کرتے اور مزاج پرسی فرماتے۔ان تمام باتوں کو اپنے اخلاق کا اولین فریضہ سمجھتے تھے۔

خلق نوازی:(مہمان نوازی) مہمان نوازی انبیاء کے خُلق میں سے ایک اعلیٰ خُلق ہے۔ اللہ تعالیٰ نے حضرت ابراہیم علیہ السلام کے ذکر میں اس کو یوں بیان فرمایا ہے کہ جب آپ کے پاس معزز مہمان آئے تو سب سے پہلا کام جو آپ نے کیا وہ یہ تھا کہ {فَرَاغَ اِلٰۤی اَہۡلِہٖ فَجَآءَ بِعِجۡلٍ سَمِیۡنٍ} (الذّاریات:27)

حضورصدرالعلماء علیہ الرحمہ، خاندان کے فرزند ارجمند اور ایک وفادار قائد تھے۔ بھائیوں کے معین و مددگار رشتہ داروں کےبہی خواہ ،قوم کے ہمدرد و غمگسار  اپنے دین اور مسلکی اقدار کے زبردست محافظ تھے،ان کی تعلیمی کوششوں کو پائے تکمیل تک پہونچاتے ،اپنے اسلاف کی روش کو بحال رکھتے ہوئے مہمانوں کی پر خلوص ضیافت فرماتے،گاؤں  میں آنے والا ہر مسافر آپ کا مہمان ہوتا ۔ ان تمام اوصاف کے علاوہ چھوٹے بڑے ہر شخص سے وہ پرخلوص ملتے ان کا دروازہ ہر ملنے والے کےلیے کھلا رہتا تھا۔

ایک عجیب بات ان کے اخلاق کی یہ تھی کہ جتنے ملنے والے اور رات دن کے حاضر باش تھے ان میں  سے ہر ایک یہی خیال رکھتا تھا کہ حضور صدرالعلماء علیہ الرحمہ کو مجھ سے زیادہ محبت ہے،یہی نہیں بلکہ اپنے مضافات اور علاقے کے اکثر غریب اور بیواﺅں کے ساتھ حسن سلوک فرماتے بسا اوقات ان کی  دیکھ بھال کرتے ،انتظام و انصرام کا عالم یہ تھا کہ کوئی بھی کام خواہ اپنا ہو یا قوم کا کبھی بھی انجام دہی سے نہ چکاہو۔

انداز گفتگو:حضرت ابی امامہ رضی اللہ عنہ روایت کرتے ہیں کہ رسول کریم ﷺ نے فرمایا :بری باتوں سے خاموش رہنا ایمان کی شاخ ہے اور بے ہودہ فضول باتیں کرنا نفاق کی علا مت ہے ۔(ترمذی )

حضور صدرالعلماء علیہ الرحمہ،منکسر المزاج واقع ہوئے تھے خاکساری تواضع آپ کا  طرہ امتیاز تھا آپ کے عادات و اطوار ان صفات کے عین مظہر تھے،گفتگو پوری شان و شوکت عالمانہ و قار ،اور فاضلانہ لب و لہجہ میں کرتے ہر بات میں متانت ہر نامناسب اور غیر معقول سوال کا جواب بڑی سنجیدگی اور نرمی سے دیتے ۔ مخاطب کے سن اور اسکے مذاق کے مناسب گفتگو فرماتے بچے بوڑھے، اپنے پرائے سبھوں سے خوش کلامی اور خوش اخلاقی سے پیش آتے اور ہر ممکن خاطر  تواضع کرنا نہ بھولتے ان کا حافظہ بڑا غضب کا تھا ، ہزاروں اشعار ان کو زنانی یاد تھے،بزلہ سنجی انکی خمیر میں تھی  اس کی تائیدان کے اعلی  شعری ذوق  سے ہوتی تھی ،جب آپ دوران گفتگو زیر بحث موضوع کے عین موافق کوئی شعر کہ جاتے تو پوری محفل نگاہ تحیسن لیے دم بخود رہ جاتی۔

وہ اشعار جو ہمیشہ آپ کے ورد زباں ہوا کرتی تھی یہاں بطور تبرک نقل کئے جارہے ہیں۔ ؏

افہام وتفہیم : ۔حضور صدرالعلماء علیہ الرحمہ، کے افہام و تفہیم کا طریقہ کار یکسر جدا تھا ،انداز بیاں اتنا شیریں اور شگفتہ ہوتا کہ دلوں میں اس کی تاثیر اترتی چلی جاتی تھی،گویاکہ کوئی جادو ہو، ایسے ہی لوگوں کے بارے میں آقائے کریم ﷺ ارشاد فرماتے ہیں: ”إِنَّ مِنَ البَيَانِ لَسِحْرًا“ (بخاری)

۔آپ ایک ہی بات مختلف پیرائے بیان میں ڈھال کر امثال و حکم کی روشنی میں بیان فرماتے کہ سننے والے کو ایسا محسوس ہوتا کہ یہ میرے دل کی بات کہ رہے ہیں واقعات کو نہایت رنگ آمیزی دل آویزی کے ساتھ بیان فرماتے ایسا لگتا تھا کہ ہم ابھی اسی ہزاروں سال گزرے ہوئے زمانہ میں موجود ہیں۔ انداز بیاں اور لب ولہجہ کی اثر پزیری تھی کہ وقت کے گستاخ اور دین سے بیزار افراد اپنی حرکت پر نادم ہو کر لوٹ آتے،والدین کی نافرمانی کرنے والی اولاد آپ کی افہام و تفہیم کے باعث قدموں میں ڈھیر ہوجاتے ۔ گمراہ،  بدکار  ہوش کا بھوکا شوہر اپنی ازدواجی زندگی میں خوش رنگیاں پیدا کردیتا۔

آپ کی شیریں بیاں، قوت تسخیر تلے وقت کا متکبر و مغرور انسان اپنا سر تسلیم خم کردیتا ۔

علمی شان: حضور صدرالعلماء علیہ الرحمہ کی ذات اقدس علم کا ایسا سمندر تھی، جس کے پنہائیوں تک پہنچنا مشکل ہے ۔ مرشدی حضور ابو عمیر اشرف الجیلانی علیہ الرحمہ ۔ آپ کی تعریف کرتے ہوئے فرماتےتھے :”مولانا شبیر احمد اشرفی علیہ الرحمہ کی سی شخصیت کئی دہائیوں بعد بطن گیتی سے جنم لیتی ہے “

حضور صدرالعلماء علیہ الرحمہ کی ذات اقدس کی علمی جلالت کے سامنے روز روشن کی تابشیں بھی ماند پڑجاتی ہیں :

آپ کے علمی جلالت و شان کو اپنے تو اپنے غیروں نے بھی تسلیم کیا ہے مولانا محمود الحسن قاسمی صاحب نے آپ سے ایک علمی طویل بحث کے بعد آپ کے موقف کو حق تسلیم کرتے ہوئے کہا: ”واقعی اللہ تعالی نے آپ کو علم کے جوہر سے نوازا ہے آپ اپنے علم کے زور سے اپنی بات منوانے کی صلاحیت رکھتے ہیں ۔“

قاسمی صاحب کی اس بات کی تائید آپ کی تقریروں سے خوب ہواکرتی تھی آپ کسی بھی موضوع پر لب کشا ہوتے تو اپنی بات کو اس طرح مدلل فرماتے کہ اہل علم انگشت بدنداں ہوجاتے اور اغیار کی ساری کوششیں دھری کی دھری رہ جاتی اس ضمن میں ایک واقعہ منقول ہے: ”جھارکھنڈ کی کسی بستی میں تبلیغی جماعت کا ایک وفد کئی روز کی محنت کے بعد اپنے عقیدے کی اشاعت میں کامیاب ہوچکا تھا آخیری مرحلہ تھا،  الوداعی تقریب کے موقعے پر ایک جلسے کا اہتمام ہوا تھا، اس جلسے میں لوگ امیر جماعت کے ہاتھ پر اپنے پرانے خیالات و عقائد کو چھوڑ کر اس نئے عقیدہ پر ڈٹے رہنے کا عزم بالجزم کرنے والے تھے،  اس المناک واقعہ کی خبر جب آپ تک پہنچی، آپ مضطرب ہوگئے اور اپنے تمام مصروفیات کو ترک کر کے اس جلسے میں پہنچے آپ نے امیر جماعت کو ایک رقعہ لکھا امیر جماعت آپ کا سراپا دیکھ کر قدر حقارت سے اعلان کیا: ایک مولوی شبیر احمد ہیں! جو کچھ پڑھنا چاہتے ہیں اس ناداں کو کیا معلوم تھا  کہ آنے والا  ایسا علم کا سمندر ہے جو اپنے دلائل و براہین سے اس کی ساری کاوشوں پر پانی پھیر دےگا ۔ آپ نے رات کے پہلے پہر سے لوگوں کو خطاب کرنا شروع کیا اور پوری رات بولتے رہے ادھر عوام کا یہ حال تھا جیسے  ان کے سروں پر پرندے سوار ہیں اور وہ ہلنا بھی مناسب نہ سمجھتے ہوں۔ آخر  سورج کی کرنوں کے ساتھ ساتھ انکے دماغ کے بند دریچے بھی روشن ہو گئے اور انکی زبانیں بےساختہ پکار اٹھیں: ؏

میں وہ سنی ہوں جمیل قادری مرنے کے بعد

میرا لاشہ بھی کہے گا الصلاۃ و السلام ﷺ۔

عفو و درگزر:  قرآن حکیم میں عفو ودرگزر کے متعلق ارشاد ہوتا ہے:

وَ لْیَعْفُوْا وَ لْیَصْفَحُوْاؕ-اَلَا تُحِبُّوْنَ اَنْ یَّغْفِرَ اللّٰهُ لَكُمْؕ-وَ اللّٰهُ غَفُوْرٌ رَّحِیْمٌ(۲۲)(پ ۱۸ ، النور:۲۲)

تَرْجَمَۂ کنز الایمان :اور چاہئے کہ مُعاف کریں اور دَرگُزر یں  کیاتم اسے دوست نہیں رکھتے کہ اللہ تمہاری بخشش کرے اور اللہ بخشنے والامہربان ہے۔

صدرالعلماء علیہ الرحمہ کی زندگی کا سرسری مطالعہ کرنے سے پتا چلتا ہے کہ قرانی حکم اور  گونا گوں عبقری شخصیات کا سب سے نمایاں اور اہم  پہلو عفو و درگزر ،عطاء و بخشش آپ کی فطرت میں شامل تھا ۔

ناقابل برداشت سنگین مجرموں کو جن کی گلا خلاصی ناممکن ہے آپ نہایت نرمی سے معاف فرمادیا کرتے تھے، حکم و بردباری کے معنی بھی یہی ہیں کہ انتقام کی قدرت کے باوجود کسی ناگوار اشتعال انگیز بات کو برداشت کرلیا جائے  جیساکہ رسول اللّٰہ ﷺ فرمان عالی شان ہے: ”ليس الشديد بالصُّرَعة، إنما الشديد الذي يملك نفسه عند الغضب متفق عليه ۔“

پہلوان وہ نہیں ہے جو لوگوں کو کشتی میں پچھاڑ دے بلکہ پہلوان وہ ہے جو غصہ کے وقت اپنے نفس پر قابو رکھے۔

ایک شرابی شراب کے نشے میں دھت ہوکر آپ کی خدمت میں آیا اور آپ سے گستاخی کرنے لگا آپ کو برا بھلا کہتے کوئے آپ کو گالیاں  دینا شروع کردیا یہ سن کر آپ کے فرزند طفیل علوی کو تیش آگیا چاہاکہ اس کا جبڑا توڑدیں؛  لیکن آپ نے بڑھ کر اپنے فرزند کو روکا اور فرمایا عفو ودرگزر اللہ  تعالی کی بہت بڑی صفت ہے:وَهُوَ الَّذِیْ یَقْبَلُ التَّوْبَةَ عَنْ عِبَادِهٖ وَ یَعْفُوْا عَنِ السَّیِّاٰتِ وَ یَعْلَمُ مَا تَفْعَلُوْنَ ۔(الشوری، آیت، ٢٥)

ترجمۂ کنز الایمان:

اور وہی ہے جو اپنے بندوں کی توبہ قبول فرماتا اور گناہوں سے درگزر فرماتا ہے اور جانتا ہے جو کچھ تم کرتے ہو۔

جولوگ اپنے بھائیوں کی غلطیوں کو در گزر کرتے ہیں اور قصوروں کو معاف کرتے ہیں تو اللہ تعالی بھی ایسے لوگوں کو معاف کرتا ہے ۔

یقینا ہمارے لیے یہ قابل فخر ہے کہ حضور صدرالعلماء علیہ الرحمہ اس آقاکی غلامی میں کھرے اترے جنکا شعار ہے۔ع

خود بھیک دیں اور خود کہیں منگتے کا بھلا ہو۔

غیرت ایمانی: یہ بات اس وقت ہوتی جب آپ کی ذاتی زندگی کے ساتھ کسی کا معاملہ ہوتا یا کوئی شخص آپ سے عنادا عداوة کسی طرح کی گستاخانہ حرکت کر بیٹھتا یا آپ کو مالی جسمانی خسارہ پہونچاتا؛ لیکن اسلام و ایمان پر کسی طرح کا بھی حملہ ہوتا یا مسلک کی توھین ہوتو اس وقت آپ شمشیر  براں نظر آتے،اور پورے غیظ و غضب کے ساتھ اعدا کا دندان شکن جواب دیتے تھے،یہی وجہ تھی کہ آپ کی ذات میں فاروقی جاہ و جلال کا جلوہ دیکھنے کو ملتا ۔ دینی اختلافات میں نہ اپنوں کی پہچان ہوتی نہ رشتہ داروں کا پاس و لحاظ ہوتا ۔ خلیفہ اول کا یہ فیضان تھا کہ آپ نے ”أيَنْقُصُ الدِّينُ وأنا حيٌّ “کی تعبیر اپنی عملی زندگی میں سمو دیا تھا،آپ کی شخصیت میں اشداء علی الکفار و رحماء فیما بنیم کی عملی تفسیر نظر آتی۔ خلوت و جلوت سفر و حضر ہر جگہ ہر مقام پر اپنی ایمانی غیرت کا ہر ایک سے اس پر اثر انداز مظاہرہ فرماکر فرق باطلہ کا ناطقہ بندی کرتے جو نسل جدید کےلیے نیا لائحہ عمل کا پیش خیمہ ہوتا۔

صلہ رحمی: اپنے رشتہ دار اقربہ اور اہل خاندان سے آپ کا دلی لگاؤ قابل دیدنی ہوتا،  فردا فردا گھر کے ہر ممبر سے احوال و کوائف دریافت فرماتے،  اندرونی خانہ کے حالات سے آپ ہمیشہ باخبر رہنے کےلیے غائبانہ طور پر ہر ایک سے تفتیشی عمل جاری رکھتے تھے۔ اہل خاندان کے معاملات میں ہمیشہ دخل انداز رہنا گو آپ کی عادت سی تھی ۔ بڑے چھوٹے ہر قسم کے خاندانی تقریبات میں آپ کا حصہ ناگزیر ہوتا، ہمیشہ ان کی ترقیوں کےلیے متفکر رہتے اور حتی المقدور ان کی نیک کاوش میں شانہ بشانہ رہنے میں بے پناہ مسرت محسوس کرتے ،میرا ذاتی مشاہدہ ہے اور تمثیلا حضور صدرالعلماء علیہ الرحمہ خود فرمایا کرتے تھے کہ محلہ کی ایک چچی ان سے کچھ بدظن ہوگئیں ،جب آپ کو اسکا علم ہوا تو آپ خود اپنی چچی کے گھر تشریف لے گئے اور ان کے دل کو صاف فرما کر پرتکلف دعوت کا اہتمام فرمایا۔اپنے تو اپنے غیروں کے ساتھ سلوک کچھ ایسا تھا کہ آنے والا کم از کم چائے پی کر ضرور لوٹتا ۔ آپ کے وصال سے پہلے چند دنوں کی ہی بات ہے کہ ان کے ایک رشتہ دار کچھ بدگمان ہوکر مخالفین کی روش پر چلنے لگے ، جب آپ کو معلوم ہوا تو بڑا صدمہ پہونچا اور بے چینی کے عالم میں اس کو پالینے کی جستجو میں لگ گئے، اتفاق کہئے کہ اس صاحب پر صدر العلماء کی نظر  پڑی ۔ نظر کیا پڑی آپ نے لپک کر اس کا بازو پکڑا اور نہایت نرمی کے ساتھ فرمایا ۔میاں تم جو کررہے ہو؛ وہ کرو ہمیں اسکی پرواہ نہیں ہے؛ لیکن آؤ میرے ساتھ چائے تو پی لو۔ کئی دن ہوگئے ہم دونوں بھائیوں میں ملاقات نہیں ہوئی آؤ چل کر بیٹھتے ہیں۔

شباہت و لباس: صدرالعلماء علیہ الرحمہ، علمی و جسمانی دونوں اعتبار سے اعبار سے بارعب تھے،آواز گرجدار تھی،چہرہ کشادہ، جسم بھرا ہوا ،آنکھیں پرنور ،پیشانی چوڑی ،بھویں کشادہ اور دراز قد میانہ ،سر بڑا اور داڑھی شریف گھنی تھی۔ آپ کی شباہت حضور مدنی میاں قبلہ  سے بہت حد تک ملتی جلتی تھی ۔ گفتگو فرمانے میں مخاطب کا پورا پورا خیال رکھتے اس کی جانب عالمانہ وقار کے ساتھ ہمہ تن متوجہ ہوکر سماعت فرماتے اور مناسب جواب دیتے۔

ابتدا سے ہی منکسرالمزاج اور سادگی پسند ہونے کی وجہ سے آپ کا لباس بھی بالکل سادہ اور معمولی ہوا کرتا تھا،  کیا گھر، کیا باہر،  کیا محفل، کیا ویرانہ ہر جگہ اسی معمولی قیمت والے کلی دار کرتا شلوار،  پاجامہ اور عربی رومال کالی مخملی ٹوپی میں ملبوس رہتے۔ ہمیں بڑا تعجب ہوتا جب آپ کسی بڑے جلسہ کےلیے روانہ ہوتے اور آپ کے تن مبارک پر کوئی بھی ایسا لباس نہ ہوتا جس سے ظاہری ہیبت و زینت یا دیکھنے والوں کے دلوں میں شوکت  پیدا ہو۔کبھی دل بے اختیار پکار اٹھتا کہ آپ کا ظاہری لباس کہیں ،،لباس التقوی '' کا مظہر تو نہیں!

عادت: حضور صدرالعلماء علیہ الرحمہ، کھانا میں کریلا ،پرول اور لوکی بہت پسند کرتے تھے ،رات کو روٹی اور چاول دن میں صبح چائے کہ بعد چپاتی روٹی اور کریلا کی سبزی آپ کی مرغوب غزا تھی ،گوشت آپ کے ہر کھانے میں لازم تھا لیکن آخری عمر میں نظام معدہ درست نہ ہونے کہ وجہ سے پرہیز فرمایا کرتے تھے۔ آپ چائے اور پان کے بڑے عادی تھے ،اسی لیے مدارات میں آخری درجہ چائے کو نصیب تھا۔

سادگی: حضور صدرالعلماء علیہ الرحمہ کی روشن زندگی کا ایک ایک ورق مطالعہ کیا جائے تو یہی انکشاف ہوتا ہے کہ آپ ایسے درویش کامل تھے۔ جنہوں نے شہرت و ناموری اور عیش و تنعم کو اپنی پاکیزہ زندگی کا جزولاینفک نہ نبایا بلکہ آپ نے رسول اکرم ﷺ کے ارشاد جمیل:  "الفقر فخری"فقر میرا فخر ہے کو اپنی زندگی کا جزلا ینفک بنایا آپ تکلف و تصنع سے کوسوں دور تھے۔آپ ہر چیز میں سادگی کو پسند فرماتے۔ آپ کے لباس کا حال یہ تھا کی ایک گٹھری رہتی تھی جس میں چند پیوندزدہ لباس بندھا رہتا ۔مگر شان یہ تھی کہ ۔؏

نہ پوچھ ان خرقہ پوشوں کی ارادت ہو تو دیکھ ان کو

ید بیضا لے بیٹھے ہیں اپنی آستینوں میں۔

وصال: وصال کی رات آپ کی کیفیت عجیب تھی دن میں اپنے بچوں کو جمع فرماکر مختلف موضوعات پر گفتگو فرمائی۔ زیر بحث موضوعات میں خانگی حالات ۔ آپسی اتحاد تعلیمی کاوشیں، سیاسی،  فلاحی،  سماجی موضوعات شامل تھے۔ عصر کے بعد آپ اپنے چند ہمنشیں کے ساتھ بغرض چہل قدمی نکلے مشکل سے ۱/۲کیلومٹر مسافت طے کرنے کے بعد لوٹ آئے بعد مغرب حسب دستور ہم جلیسوں اور حاضر  باش حضرات کے ساتھ اپنے مکان کے باہری حصے میں تشریف فرماتھے،ملک کے داخلی اور خارجی سرگرمیوں پر بحث ہوتی رہی کچھ دیر تک یہ سلسلہ جاری رہا پھراولیاے کرام کا تذکرہ ہونے لگا اسی اثنا چائے کی طلب پوری کی گئی ،اور گفتگو موجودہ انسانی زندگی پر جا ٹھری ،مجلس برخاست ہونے کا وقت آیا اور لوگ سلام و دعا کے بعد چلےگئے۔ حضور صدرالعلماء علیہ الرحمہ نے اپنے معمولات کے مطابق نماز عشاء کی ادائیگی میں منہمک ہوئے ۔ اور درود وضائف سے فارغ ہوکر رات کا کھانا تناول فرمایا ۔ عموما آپ طعام کے بعد استراحت فرمایا کرتے تھے لیکن وصال کی رات کچھ ایک نئی کیفیت سامنے آئی آپ نے اپنے بڑے صاحبزادے مولانا شکیل احمد اشرفی صاحب قبلہ کو آواز دے بلایا  آپ نے گھر کی تمام ذمہ داریوں سے روشناس کرایا ۔ کچھ رقم آپ کی صندوق میں تھی ۔ اس کے اخراجات کے بارے میں تفصیلی گفتگو کرتے ہوئے فرمایا کہ ایسا کرنا ایسا  کرنا  فلاں جگہ جانا اور پھر اپنے آرام گاہ میں تشریف لےگئے سب سے خوش  و خرم احوال و کوائف دریافت فرمایا اور بستر پر لوٹ آئے ۔ عم گرامی مفتی فضیل نعیمی کا بیان ہے کہ میں گیا سے شام کو لوٹا تھا سلام کے بعد میں نے مزاج پرسی کی مجھے لگا کہ طبیعت افسردہ ہونے کیوجہ آپ خاموش رہیں لیکن اس وقت میرا اندازہ غلط ثابت ہوا کہ آپ کسی وظیفہ کی تکمیل میں تسبیح کے دانے گن رہے تھے،مجھے اطمنان ہوا اور میں دوسرے کام میں مصروف ہوگیا۔

کیف وصال۱/اپریل ۱۹۳۵ء  /  ۹ شوال المکرم ۱۴۶۷ھ رات کے کوئی ڈھائی بجے حضور صدرالعلماء علیہ الرحمہ کے سرھانے  رکھا ہوا آلارم زور زور سے آواز لگا نے لگا،آپ نے پہلے آلارم کو خاموش کیا پھر اپنے معلومات میں لگ گئے وظائف کی تکمیل تک رات کے ۳ بج چکے تھے ،ٹھیک اسی وقت میری آنکھ کھلی میں فورا اٹھ کر بیٹھ گیا ۔ادھر چند مہینوں سے حضور صدرالعلماء علیہ الرحمہ کے کمرے میں ان کے بستر سے بالکل قریب بستر پر سونے کا اتفاق ہو رہا تھا،آپ نے مجھے دیکھ کر بلایا میں نے مزاج پرسی کی حضور صدرالعلماء علیہ الرحمہ نے فرمایا کہ طبیعت ٹھیک نہیں ہے،مجھے کچھ گرمی لگ رہی ہے،میں نے پنکھا جھلنا شروع کردیا اتنے میں گھر کے سارے لوگ جاگ گئے اور معالجین کو جمع کرنے لگے،سنجھلے بھائی طفیل علوی صاحب کو یاد فرمایا وہ باہری کمرے میں آرام فرمارہے تھے۔ وہ بھی آگئے اور گاڑی بھی آگئی ،اس دوران دوادی گئی آپ نے قبول نہیں فرمایا ،گرمی کی شدت کچھ تیز ہوئی تو آپ نے قدم دروازے کی طرف بڑھایا ٹھیک اسی وقت جب آپ دروازے پر پہونچے تھے کی کلمہ طیبہ کا ورد فرمایا باہر صحن کی طرف  تشریف لےآئے اور چارپائی پر بیٹھ گئے میں بھی پشت کی طرف بیٹھ گیا ۔ اس وقت آپ کے چہرے پر کچھ قطرات نمودار ہوئے اور آپ نے اپنے داماد حافط نور عالم رضی صاحب سے درود پڑھنے کا حکم دیا ۔ وہ درود غوثیہ زیر لب دھیمی آواز میں  پڑھنے لگے۔ آپ نے فورا  ٹوکا اور فرمایا کہ درود تاج پڑھو۔ حافط نور صاحب خود حیرت میں ہیں کہ عام دنوں میں آپ کی سماعت  اتنی قوی نہیں تھی ۔ ان سے قریب ہوکر بھی کوئی گفتگو کرنے میں مکررات کی ضرورت پڑتی تھی ۔لیکن اس وقت اتنی قوی کیسے ہوگی کہ میں زیرلب پڑھ رہاہوں اور وہ سماعت فرمارہے ہیں۔

درود تاج دو بار پڑھاجاچکا تھا تیسری بار مولی الشقلین الی القاسم محمد بن عبد اللہ  تک ہی پہنچاگیا تھا کہ قفس عنصری سے جان نکل گئی ۔ اناللہ و انا الیہ راجعون

۔میں تو درود تاج کو سننے کی دھن میں تھا

بےخود تھی جان

حیرت ہوئی یہ کہ نہ کوئی نزع کا عالم ہوا نہ سکراتی کیفیت طاری ہوئی نہ ہی کوئی طبعی تبدیلی واقع ہوئی ۔ ہستے ہساتے۔ بولتے چالتے گویا یک بیک سوگئے۔

بعد وصال : صبح کی روشنی کے ساتھ ساتھ آپ کے وفات کی خبر بھی پھیلتی گئی ۔ جس شخص نے بھی اس المناک خبر کو سنا دوڑتا ہوا آیا ۔ گھر کے باہر ہزاروں لوگ جمع تھے۔ کچھ لوگ قرآن خوانی میں مصروف تھے۔ کچھ لوگ آپ کے لواحقین کو صبر جمیل کی تلقین دے رہے تھے ۔ عصر بعد  آپ کے تلامذہ نے آپ کو غسل دیا اور رخصت کا لباس پہنایا ۔

مغرب سے پہلے جنازہ گھر سے نکالا گیا سڑک پر رکھا گیا ۔دو بڑے بڑے باس دونوں طرف لگا دیئے گئے ۔تاکہ ہزاروں آدمی کاندھا دے سکیں جنازہ ایک جلوس کی شکل میں گھر سے رخصت ہوا۔

آہ !جنازہ کا کیا وہ منظر تھا میں آج تک اس المناک منظر کو بھلا ناسکا ۔ ہمارے علاقے کے  سبھی۔ امیر ہوں یا فقیر  ایسے پھوٹ پھوٹ کر رو رہے تھے جیسے ان کا باپ ان کا بھائی ،ان کا سب کچھ آج رخصت ہو رہا ہو۔ جس راستے سے یہ روتا بلکتا جلوس گزرتا تھا مکانات سے نکل کر  بوڑھے بچے عورتیں چشم نم سے الوداع کہتے۔  اپنے وقت کے جید علماےکرام آگے بڑھ بڑھ  کر کاندھا دینے کا شرف حاصل کررہے تھے ۔ان کی آنکھیں نمناک اور لب کانپ رہے تھے۔ جیسے ان کا عزیز ترین محبوب ان سے چھن گیا ہو ،یوں تو آپ کی محبوبیت  کے بہت سے واقعات دیکھے۔لیکن اس دن اندازہ ہوا کہ ہر خاص و عام  کے قلوب میں آپ  کی کتنی جگہ تھی۔

چنانچہ مسجد محلہ سے ہوتے ہوئے یہ روتا بلکتا جلوس عرس میدان (حضور دولہ فتح الدین غازی رحمةاللہ علیہ کے آستانے کے قریب ایک میدان ہے جہاں آپ کا عرس ہوتا  ہے اور عید و بقرعید کی نماز پڑھی  جاتی ہے ) پہنچا آپ کے مقرب استاذ حضور باقر ملت علیہ الرحمہ کے بڑے شہزادے مولانا غلام مصطفی خاں حبیبی بنارس نے جنازے کی نماز پڑھائی ۔ آستانے کے قریب آپ کے عم مکرم جناب قاری جوہر القادری صاحب کے پہلو میں آپ کی قبر تیار کی گئی تھی ۔ مولانامصطفی خاں حبیبی مولانا فالان صاحبان قبر میں اترے ۔اب میت کو بہ تمام ادب "بسم اللہ علی ملۃ رسول اللہ "کہتے ہوئے اتارا گیا کفن کے بندھن کھول کر دونوں صاحبان اوپر آگئے ۔ کیسی حسرت اور کس قدر المناک موقع تھا جس کے دل میں جو بھی گزری حیرت ہے سہا کیسے گیا ؟کلیجہ پھٹ کیوں نہ گیا ؟دم آخر کیسے اٹکا رہ گیا؟۔

قبر بند کردی گئی اور لوگوں نےں” منھا خلقنا کم و فیھا نعیدکم ومنہانخرجکم تارۃ اخری کے تسکین بخش الفاظ کو دہراتے ہوئے مٹھیاں بھر بھر مٹی ڈالنا شروع کی اور بس قبر تیار ہوگئی۔ ۔موذن صاحب نے قبر پر آذان دی ادھر سارا مجمع سر جھکائے،اداسی کے ساتھ واپس لوٹ گئے

آسمان تیری لحد پر شبنم افشانی کرے۔

سبزہ نورستہ اس گھر کی نگرانی کرے۔

معلومات زندگی: صبح طلوع فجر سے قبل ہی بیدار ہوجایا کرتے تھے۔ تلاوت اور وظائف کے بعد نماز فجر کی ادائیگی فرماتے،  فجر کے بعد سے طلوع شمس تک بزرگوں کے معمول کے مطابق کچھ مخصوص ادعیہ اور سورتوں کا ورد فرمایا کرتے ،حسب عادت دالان میں محفلیں آراستہ ہوتیں لوگ آتے اور اپنے حالات سے آگاہ کرتے ،یہ سلسلہ تقریبا ایک یا دو سال گھنٹے تک رہتا، مجلس برخاست ہوتے ہی اپنی درس گاہ کا رخ فرماکر درس و تدریس میں منہمک ہوجاتے،یہاں پر محفل کا رنگ بدل جاتا پورے علمی جاہ وجلال کے ساتھ پدرانہ شفقت، مربیانہ مؤدت کے ملے جلے اثرات دیکھنے کو ملتے ،ایک طرف رعب کا عالم یہ تھا کہ گزشتہ اسباق طلباء کو ازبر ہوتے ،درسیات کی کوتاہی ایک سنگین جرم گردانی جاتی ۔ دوسری طرف آپ کی شفقت  کا عالم یہ تھا کہ ہر طالب علم  خود وہ بڑا ہو یا چھوٹا کو درسیات میں اعتراضات کا پورا پورا حق حاصل تھا۔ جس کا استعمال آئے دن کیا جاتا تھا۔

ظہر کے بعد آپ وقت سماجی،  فلاحی معاملات کے لیے وقف تھا ۔جو کچھ ملتا اس میں کچھ مطالعہ فرمالیا کرتے عصر کے بعد کا وقت عمومی طور سے مالاقاتوں میں گزرجایا کرتا تھا ۔ ہمہ شما سبھوں سے گرم جوشی سے ملتے۔ مغرب تا عشاء کا وقت آپ کے ہم نشینوں  ہم جلیسوں کےلیے تھا ۔ گھٹنوں مختلف موضوعات پر تبادلۂ خیال کیا جاتا ۔عشاء کی نماز اور دگر وظائف و اوراد کی ادائیگی میں تقریبا رات کے دس ۱۰ گیارہ۱۱ بج جایا کرتے تھے۔کبھی کبھی گھر کے کسی اہم معاملہ میں رات بیت جایا کرتی تھی۔عموما آدھی شب کو آرام فرماتے اور ٹھیک طلوع فجر سے قبل بیدار ہوجاتے،یہی آپ کے شب و روز کے معمولات تھے۔

عظمت کا سب سے بڑا راز ۔تمام لوگوں کا اس پر اتفاق ہے کہ حضور صدرالعلماء علیہ الرحمہ کا سب سے بڑا علمی کارنامہ،آپ کا سب سے بڑا کمال اور آپ کی عظمت و محبت کا سب سے بڑا راز یہ ہے کہ آپ نے اپنے بعد ایسے باکمال تلامذہ کی ٹیم چھوڑی جس میں کا ہر ایک فرد اپنی جگہ آفتاب و ماہتاب ہے ،تقریبا ۵۰ سالہ تدریسی زندگی میں ہزاروں کی تعداد میں آپ  نے اپنی ظاہری و باطنی برکات سے ایسی جماعت تیار کی جس کا ایک فرد امت کے برابر ہے۔بلا شبہ ان علمی ستاروں کی چمک دمک میں حضور صدر العلماء علیہ الرحمہ کا علمی و عملی نور روشن نظر آتا ہے ۔

عربی زبان کی کہاوت ہے: ” تعرف الثمرۃ بشجرھا“۔ یعنی درخت اپنے پھل سے پہچانا جاتا ہے اگر یہ صحیح ہے اور یقینا صحیح ہے تو آپ یقین کریں کہ استاذ کے فضل و کمال ،عظمت وہمہ گیری اس کے علم و فن کی گہرائی و گیرائی اور اس کے غور و فکر کی پہنائیوں اور وسعتوں کا اندازہ اس کے تلامذہ سے ہوتا ہے۔ اس لحاظ سے اگر دیکھا جائے تو صدرالعلماء کا سب سے بڑا کمال یہ نظر آئے گا کہ حلقۂ تلامذہ سے علم و عمل کے آفتاب و ماہتاب اٹھے ،گویا مس خام کو کندن اور زر خالص بنانا ،ذروں کو آفتاب بنا کر آسمان عظمت و شہرت پر چمکانا آپ کا سب سے بڑا جوہر ہے۔